Skogbrynfluer

Skogbrynfluer (slekten Epistrophe) er en gruppe av fluer som tilhører familien blomsterfluer (Syrphidae). Det er kjent rundt 30 arter, ni forekommer i Norge.


== Utseende ==
Middelsstore (9–14 mm), middels kraftige, gule og svarte blomsterfluer. De kan ligne på flere andre slekter, sørlig på artene i slekten Syrphus, men skiller seg fra disse på at vingeskjellene (som sitter "i armhulen") ikke har lange hår på oversiden, videre på at oversiden av thorax er temmelig blank. Hodet er ganske stort, fasettøynene nakne. Som vanlig hos blomsterfluer møtes de i pannen hos hannen, men ikke hos hunnen. Ansiktet er gult i alle fall under antennefestene, ofte helt gult, med glissen, utstående hårvekst på sidene. Oversiden av thorax er svart, temmelig blank, med gulaktige, oppstående hår. Scutellum er gult med gule eller svarte hår. Vingene er klare, litt brunlige ved framkanten, men uten et fremtredende vingemerke (dette til forskjell fra slekten Dasysyrphus). Vingeskjellet har ikke lange hår på oversiden. Beina er alt overveiende gule, slanke. Bakkroppen er middels bred, svart, med ovale, gule sideflekker på andre ledd og brede, gule tverrbånd på tredje og fjerde ledd. Disse er gjerne litt insskåret i midten bak, men nesten aldri helt avbrutt. Arten elegant skogbrynflue (Epistrophe eligans) skiller seg ut fra de øvrige med at sideflekkene på andre ledd er trekantede, tverrbåndet på tredje ledd ganske smalt, mens fjerde ledd er helt svart.


== Levevis ==
Som det norske navnet skulle tyde på, lever disse artene mest i tilknytning til skog. De besøker gjerne åpne blomster i lysninger i skogen. Larvene lever av bladlus på busker og trær.


== Utbredelse ==
Et flertall av de kjente artene lever i den palearktiske sone.


== Systematisk inndeling med nordiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Syrphinae
slektsgruppe Syrphini
slekten skogbrynfluer, Epistrophe Walker, 1852
østlig skogbrynflue, Epistrophe cryptica Doczkal & Schmid, 1994 – nylig beskrevet art, foreløpig bare funnet i Oslo i Norge
elegant skogbrynflue, Epistrophe eligans (Harris, 1780) – langs kysten til Bergen
gul skogbrynflue, Epistrophe flava Doczkal & Schmid, 1994 – Østlandet
stor skogbrynflue, Epistrophe grossulariae (Meigen, 1822) – spredt nord til Trøndelag
svartkinnet skogbrynflue, Epistrophe melanostoma (Zetterstedt, 1843) , kjent fra Sørlandet, Trøndelag og Finnmark
blank skogbrynflue, Epistrophe nitidicollis (Meigen, 1822) – Sør-Norge, også Nordland og Troms
smalbåndet skogbrynflue, Epistrophe obscuripes (Strobl, 1910) – spredt til Troms
gulkinnet skogbrynflue, Epistrophe ochrostoma (Zetterstedt, 1849) – i Norge noen få funn fra Gudbrandsdalen, Bergens-området og Finnmark
pudret skogbrynflue, Epistrophe olgae Mutin, 1993


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Syrphinae.  Nationalnyckeln till Sveriges flora och fauna. ArtDatabanken, SLU, Uppsala. CF. 408 sider. ISBN 978-91-88506-66-5
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) skogbrynfluer i Encyclopedia of Life 
(en) skogbrynfluer i Global Biodiversity Information Facility 
(no) skogbrynfluer hos Artsdatabanken 
(sv) skogbrynfluer hos Dyntaxa 
(en) skogbrynfluer hos Fauna Europaea 
(en) skogbrynfluer hos Fossilworks 
(en) skogbrynfluer hos ITIS 
(en) skogbrynfluer hos NCBI 
(en) Kategori:Epistrophe – bilder, video eller lyd på Wikimedia Commons 
Epistrophe – detaljert informasjon på Wikispecies 
www.syrphidae.com/ – the Syrphidae website
Norsk Entomologisk forening – for deg som vil lære mer om insekter.